KOMISIJOS REGLAMENTAS (EB) Nr. 232/2009
2009 m. kovo 19 d.
dėl leidimo nauja paskirtimi naudoti Saccharomyces cerevisiae NCYC Sc47 kaip pašarų priedą, skirtą pieniniams buivolams (leidimo turėtojas - Société Industrielle Lesaffre)
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 numatytas leidimas priedams, skirtiems naudoti gyvūnų mityboje, ir tokio leidimo suteikimo pagrindas bei tvarka.
(2)
Pagal Reglamento (EB) Nr. 1831/2003 7 straipsnį buvo pateiktas prašymas išduoti leidimą priede nurodytam preparatui. Kartu su prašymu buvo pateikti duomenys ir dokumentai, kurių reikalaujama pagal to reglamento 7 straipsnio 3 dalį.
(3)
Prašymas pateiktas dėl leidimo nauja paskirtimi naudoti Saccharomyces cerevisiae preparatą NCYC Sc47 kaip pieniniams buivolams skirtą pašarų priedą, priskirtiną priedų kategorijai „zootechniniai priedai“.
(4)
Saccharomyces cerevisiae preparatą NCYC Sc47 Komisijos reglamentu (EB) Nr. 1811/2005 (2) buvo leista naudoti pieninėms karvėms, Komisijos reglamentu (EB) Nr. 316/2003 (3) - mėsiniams galvijams, Komisijos reglamentu (EB) Nr. 2148/2004 (4) - nujunkytiems paršeliams, Komisijos reglamentu (EB) Nr. 1288/2004 (5) - kiaulėms paršavedėms, Komisijos reglamentu (EB) Nr. 600/2005 (6) - mėsiniams triušiams, Komisijos reglamentu (EB) Nr. 186/2007 (7) - arkliams, Komisijos reglamentu (EB) Nr. 188/2007 (8) - pieninėms ožkoms ir pieninėms avims, Komisijos reglamentu (EB) Nr. 1447/2006 (9) - mėsiniams ėriukams ir Komisijos reglamentu (EB) Nr. 209/2008 (10) - penimoms kiaulėms.
(5)
Buvo pateikta naujų duomenų, kuriais pagrindžiamas prašymas leisti naudoti šį preparatą pieniniams buivolams. Europos maisto saugos tarnyba (toliau - Tarnyba) 2008 m. spalio 21 d. nuomonėje (11) padarė išvadą, kad preparatas Saccharomyces cerevisiae NCYC Sc47, kurį gamina pareiškėjas Société Industrielle Lesaffre, gali būti laikomas saugiu tikslinėms rūšims, vartotojams ir visai aplinkai. Be to, nuomonėje pateikta išvada, kad preparato naudojimas pieniniams buivolams neturėtų sukelti papildomo pavojaus vartotojams. Remiantis šia nuomone, naudojant šį preparatą galima labai padidinti pieno baltymų kiekį ir jį naudojant nedaromas neigiamas poveikis šios papildomos rūšies gyvūnams. Tarnyba nemano, kad reikia nustatyti specialius stebėsenos po pateikimo rinkai reikalavimus. Ji taip pat patikrino pašarų priedo analizės metodo ataskaitą, kurią pateikė Bendrijos etaloninė laboratorija, įsteigta vadovaujantis Reglamentu (EB) Nr. 1831/2003.
(6)
Atlikus preparato vertinimą nustatyta, kad laikomasi Reglamento (EB) Nr. 1831/2003 5 straipsnyje nustatytų leidimo išdavimo sąlygų. Todėl reikėtų leisti naudoti šį preparatą, kaip nurodyta šio reglamento priede.
(7)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytą preparatą, priklausantį priedų kategorijai „zootechniniai priedai“ ir funkcinei grupei „žarnyno floros stabilizatoriai“, leidžiama naudoti kaip priedą gyvūnų mityboje šiame priede nustatytomis sąlygomis.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. kovo 19 d.